**NÁRODNÁ RADA SLOVENSKEJ REPUBLIKY**

**IX. volebné obdobie**

## *Návrh*

## Zákon

z ...2025,

# ktorým sa mení a dopĺňa zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a ktorým sa menia a dopĺňajú niektoré zákony

 Národná rada Slovenskej republiky sa uzniesla na tomto zákone:

**Čl. I**

Zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení nálezu Ústavného súdu Slovenskej republiky č. 77/1998 Z. z., zákona č. 86/2000 Z. z., zákona č. 138/2002 Z. z., zákona č. 100/2003 Z. z., zákona č. 551/2003 Z. z., zákona č. 215/2004 Z. z., zákona č. 360/2004 Z. z., zákona č. 253/2005 Z. z., nálezu Ústavného súdu Slovenskej republiky č. 320/2005 Z. z., zákona č. 261/2006 Z. z., zákona č. 199/2007 Z. z., zákona č. 400/2009 Z. z., zákona č. 38/2010 Z. z., zákona č. 153/2011 Z. z., zákona č. 187/2011 Z. z., uznesenia Ústavného súdu Slovenskej republiky č. 191/2011 Z. z., uznesenia Ústavného súdu Slovenskej republiky č. 237/2011 Z. z., zákona č. 69/2012 Z. z., zákona č. 79/2012 Z. z., zákona č. 236/2012 Z. z., zákona č. 296/2012 Z. z., zákona č. 330/2012 Z. z., zákona č. 309/2013 Z. z., zákona č. 402/2013 Z. z., zákona č. 375/2015 Z. z., zákona č. 399/2015 Z. z., zákona č. 1/2017 Z. z., zákona č. 55/2017 Z. z., zákona č. 217/2018 Z. z., zákona č. 314/2018 Z. z., zákona č. 318/2018 Z. z., zákona č. 6/2019 Z. z., zákona č. 241/2020 Z. z., zákona č. 423/2020 Z. z., zákona č. 288/2021 Z. z., zákona č. 252/2022 Z. z., zákona č. 264/2022 Z. z., zákona č. 133/2023 Z. z., zákona č. 40/2024 Z. z. a zákona č. 157/2024 Z. z. sa mení a dopĺňa takto:

1. V § 32 sa za odsek 7 vkladajú odseky 8 až 12, ktoré znejú:

„(8) Do rokovacej sály národnej rady je zakázané vstúpiť pod vplyvom alkoholu. Predsedajúci schôdze národnej rady je povinný na návrh ktoréhokoľvek poslanca dať bezodkladne hlasovať o tom, že sa všetci poslanci a činitelia podľa § 20 ods. 1 a 2, ktorí sú prítomní v rokovacej sále podrobia testu na alkohol. Test budú tieto osoby povinné absolvovať ak návrh získa hlasy najmenej tretiny poslancov národnej rady. Neabsolvovanie testu alebo opustenie rokovacej sály medzi prednesením návrhu a hlasovaním sa považuje za pozitívny výsledok testu. Do rokovacej sály po absolvovaní testu budú môcť vstúpiť iba tie osoby, ktoré budú mať negatívny výsledok testu na prítomnosť alkoholu potvrdený overovateľmi (§ 32 odsek 10).“

„(9) Na hlasovanie podľa odseku 8 sa nevzťahuje § 23 odseky 4 až 7.“

„(10) Predsedajúci schôdze národnej rady je povinný zabezpečiť, aby mal na miesto testovania na prítomnosť alkoholu prístup zástupca každého poslaneckého klubu, ktorého si každý poslanecký klub určí za overovateľa.“

„(11) Kontrola požitia alkoholu sa vykonáva (v zmysle zákona č. 219/1996 Z. z. o ochrane pred zneužívaním alkoholických nápojov a o zriaďovaní a prevádzke protialkoholických záchytných izieb) dychovou skúškou prístrojom, ktorým sa určí objemové percento alkoholu v krvi. Dychová skúška sa zabezpečuje prostredníctvom príslušníkov Parlamentnej stráže. Národná rada je povinná zabezpečiť dostatok testov na alkohol. Národná rada je povinná zabezpečiť, aby testy na prítomnosť alkoholu prebiehali na prístrojoch, ktoré disponujú všetkými náležitými certifikátmi a ktoré používa Polícia Slovenskej republiky.“

„(12) Nevpustenie do rokovacej sály podľa odseku 8 sa považuje za neospravedlnenú neúčasť na rokovacom dni národnej rady.“

**Čl. II**

Tento zákon nadobúda účinnosť 1. mája 2025.